**УСТАВ**

**на НЧ „Развитие 1874” гр.Велики Преслав**

**ГЛАВА ПЪРВА**

**ОБЩИ ПОЛОЖЕНИЯ**

 **Чл. 1.** С този Устав се уреждат наименованието, седалището, целите и дейностите, източниците на финансиране, органите на управление и контрол, техните правомощия, начина на избирането им, реда за свикването им и за вземане на решения, начина за приемане на членове и прекратяване на членството, реда за определяне на членския внос.

 **Чл. 2.** Читалището в гр.Велики Преслав е традиционно самоуправляващо се българско културно - просветно сдружение, което изпълнява и държавни културно - просветни задачи. Читалището носи името „Развитие 1874”. Има кръгъл печат с надпис ”НЧ „Развитие 1874” гр. Велики Преслав” – с разтворена книга и слънце над нея.

 **Чл. 3.** Седалището на НЧ „Развитие 1874” е: град Велики Преслав, община Велики Преслав, област Шумен, улица „Борис Спиров” № 61.

 **Чл. 4.** НЧ „Развитие 1874” е юридическо лице с нестопанска цел.

 **Чл. 5.** НЧ „Развитие 1874” не е политическа организация. То работи на принципите на доброволността, демократизма и автономността. В неговата дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

 **Чл. 6.** За постигане на своите цели НЧ „Развитие 1874” може да се сдружава с други читалища и сродни организации, без да ограничава самоуправлението на собствената си дейност и имущество.

 **Чл. 7.** НЧ „Развитие 1874” поддържа отношения на сътрудничество и координация с държавните и общински органи и организации, които имат права и задължения свързани с неговата дейност, като запазва автономия.

 **Чл. 8.** НЧ „Развитие 1874” работи във взаимодействие с културни институции, учебни заведения, обществени, стопански и други организации извършващи или подпомагащи културната дейност. То може да влиза в договорни отношения с тези и други структури без да накърнява своите права и интереси.

**ГЛАВА ВТОРА**

**ЦЕЛИ И ДЕЙНОСТИ**

 **Чл. 9.** Целта на НЧ „Развитие 1874” е да задоволява потребностите на гражданите свързани с :

1. развитие и обогатяване на културния живот, социалната и образователната дейност в града;
2. запазване на местните обичаи и традиции;
3. разширяване знанията на гражданите, развитие на творческите им заложби и приобщаването им към ценностите и постиженията на науката, изкуството и културата;
4. възпитаване и утвърждаване на националното самосъзнание;
5. осигуряване на достъп до информация;
6. работи за повишаване и утвърждаване авторитета на Велики Преслав и неговите граждани.

 **Чл. 10.** За постигане на целите си НЧ „Развитие 1874” извършва дейности като:

1. урежда и поддържа библиотека и читалня, фото-, фоно-, филмо- и видеотека, създава и поддържа електронна информационна мрежа;
2. развива и подпомага любителското художествено творчество;
3. организира школи, кръжоци, курсове, клубове, кино- и видеопоказ, празненства, концерти, чествания и младежки дейности;
4. събира и разпространява знания за родния край и за приноса на видни граждани в създаването на духовни ценности;
5. създава и съхранява музейна колекция съгласно Закона за културното наследство;
6. предоставя компютърни и интернет услуги.

 **Чл. 11.** НЧ „Развитие 1874” може да развива допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава цели. То не разпределя печалба.

 **Чл. 12.** НЧ „Развитие 1874” няма право дапредоставя  собствено, или ползвано от него имуществоза :

1. хазартни игри и нощни заведения;
2. дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. постоянно ползване от политически партии и организации;
4. председателя, секретаря, членовете на проверителната комисия и на членовете на техните семейства.

**ГЛАВА ТРЕТА**

**УЧРЕДЯВАНЕ, ЧЛЕНСТВО И ПРЕКРАТЯВАНЕ НА ЧЛЕНСТВО**

 **Чл. 13.** **(1)** НЧ „Развитие 1874” е основано през 1874 година. То се регистрира в Окръжния съд след представяне на:

1. протокол от общото събрание;
2. устав;
3. нотариално заверен образец от подписа на лицето, представляващо читалището, и валидния печат на читалището.

 **(2)** Учредяването се осъществява след решение на учредителното събрание в съответствие със закона за народните читалища.

 **Чл. 14. (1)** Членовете на НЧ „Развитие 1874”са индивидуални, колективни и почетни.

* 1. Индивидуалните членове са български граждани. Те биват действителни и спомагателни :

1. действителните членове са лица, навършили 18 години, които участват в дейността на читалището и редовно плащат определения членски внос;

2. спомагателни членове са лица до 18 години, които нямат право да избират и да бъдат избирани, те имат право на съвещателен глас и плащат членски внос в по-малък размер;

3. членството се учредява с подаване на заявление за нови членове и продължава с акта на плащане на членски внос. Води се регистър на читалищните членове.

4. членството се прекратява:

- със заявление на читалищния член;

- не е платен членският внос за предходната календарна година;

- когато общото събрание изключи читалищен член за грубо нарушаване на Устава, за поведение уронващо доброто име на читалището или за нанесени щети на последното в особено големи размери.

 **Чл. 15.** Членовете на НЧ „Развитие 1874” имат право :

1. на глас. Да избират ръководни органи. Да бъдат избирани в тях ако са били членове най-малко една година преди това. Тези права се отнасят за действителните членове, които са платили членски внос за текущата година;
2. да получават информация за дейността на НЧ „Развитие 1874”;
3. да участват в обсъждане на дейността му;
4. да ползват с предимство неговата бази и услуги.

 **Чл. 16.** Членовете на НЧ „Развитие 1874” са длъжни:

1. да плащат определения членски внос;
2. да спазват Устава;
3. да участват според възможностите си в дейността на читалището;
4. да пазят и да съдействат за обогатяване на неговото имущество;
5. да не уронват престижа и авторитета на читалището.

 **Чл. 17.** Колективните членове съдействат за осъществяване целите на НЧ „Развитие 1874”, подпомагат дейностите, поддържането и обогатяването на материалната база. Те имат право на един глас в общото събрание. Колективни членове могат да бъдат:

 **1.** професионални организации;

 **2.** стопански организации;

 **3.** търговски дружества;

 **4.** кооперации и сдружения;

 **5.** културни, просветни,  любителски клубове и творчески колективи.

 **Чл. 18.** Членството на колективни членове се учредява и поддържа чрез споразумение между колективния член и НЧ „Развитие 1874”, което не може да накърнява интересите на последното. То се прекратява :

1. при прекратяване съществуването на колективния член;
2. по искане на колективния член;
3. при фактическо прекъсване на взаимодействието между колективния член и читалището в продължение на една година.

**Чл. 19.** Почетни членове на НЧ „Развитие 1874” могат да бъдат български и чужди граждани с изключителни заслуги към него, в т.ч. дарители на читалището. Те се обявяват с решение на общото събрание и могат да упражняват правото си на глас и да ползват всички останали права.

**Почетните членове се освобождават от членски внос.**

**ГЛАВА ЧЕТВЪРТА**

**ОРГАНИ НА УПРАВЛЕНИЕ И КОНТРОЛ**

 **Чл. 20.** Органи на НЧ „Развитие 1874” са общото събрание, настоятелството и проверителната комисия.

 **Чл. 21. (1)** Върховен орган е общото събрание.

 **(2)** Общото събрание се състои от всички членове имащи право на глас.

 **Чл. 22. (1)** Общото събрание:

1. изменя и допълва устава;
2. избира и освобождава членовете на настоятелството, проверителната комисия и председателя;
3. приема вътрешните актове, необходими за организацията на дейността;

 **4.** изключва членове;

 **5.** определя основни насоки на дейността;

 **6.** взема решение за членуване или за прекратяване на членство в чи-талищни сдружения;

 **7.** приема бюджета;

 **8.** приема годишния отчет до 30 март на следващата година;

 **9.** определя размера и начина на събиране на членския внос;

  **10.** отменя решения на органите на НЧ „Развитие 1874”;

 11. взема решения за откриване на клонове към НЧ „Развитие 1874” след съгласуване с общината;

 12. взема решение за прекратяване на дейността и заличаване на ре-гистрацията;

 13. взема решение за отнасяне до съда на незаконосъобразни действия на ръководството или отделни читалищни членове;

 14. обявява почетните членове.

 **(2)** Решенията на общото събрание са задължителни за другите органи на управление и контрол.

 **Чл. 23. (1)** Редовно общо събрание на НЧ „Развитие 1874”се свиква от настоятелството, най-малко веднъж годишно.

 **(2)** Извънредно общо събрание може да бъде свикано по решение на настоятелството, по искане на проверителната комисия, или на една трета от членовете на НЧ „Развитие 1874” с право на глас.

 **(3)** При отказ на настоятелството да свика извънредно общо събрание, до 15 дни от постъпването на искането на проверителната комисия, или една трета от членовете на читалището с право на глас, могат да свикат извънредно общо събрание от свое име.

 **(4)** Поканата за събрание трябва да съдържа дневния ред, датата, часа и мястото на провеждането му, и кой го свиква. Тя трябва да бъде получена срещу подпис, или връчена не по-късно от 7 дни преди датата на провеждането. В същия срок поканата трябва да бъде залепена на общодостъпни места в града. Временно се прекратява събирането на членски внос **след насрочване на дата за провеждане на редовно общо събрание или извънредно общо събрание.**

 **(5)** Общото събрание е законно, ако присъстват най-малко половината от имащите право на глас членове на НЧ „Развитие 1874”. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание, и не по-малко от половината плюс един от членовете при извънредно общо събрание.

 **(6)** Решенията по чл.22, ал.1, т.1, 4, 10, 11, и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

 **(7)** Две трети от членовете на общото събрание на  НЧ „Развитие 1874” могат да предявят иск пред окръжния съд за отмяна на решение на общото събрание, ако то противоречи на закона или устава.

 **Чл. 24. (1)** Изпълнителен орган на НЧ „Развитие 1874” е настоя-телството, което се състои най-малко от 7 членове, избрани за срок от три години. Те не могат да имат роднински връзки по права и съребрена линия до четвърта степен.

* 1. Настоятелството :
1. свиква общото събрание;
2. осигурява изпълнението на решенията на общото събрание;
3. подготвя и внася в общото събрание проект за бюджета на НЧ „Развитие 1874”, утвърждава щата му, длъжностните характеристики на служителите и техните възнаграждения;
4. подготвя и внася в общото събрание отчет за дейността на НЧ „Развитие 1874”;
5. назначава секретаря на НЧ „Развитие 1874” и утвърждава длъжностната му характеристика и възнаграждение;
6. приема годишни планове за дейността на НЧ „Развитие 1874”;
7. утвърждава разбивката на бюджета в рамките на решението на общото събрание и контролира неговото изпълнение;
8. разпределя задълженията между членовете на настоятелството;
9. взема решение за създаване и закриване на колективи за художествено творчество, школи и други и определя принципите на взаимоотношения с тях;
10. взема решения за стопанисване на читалищното имущество – отдаването му под наем или аренда за по-продължителен период, определя такси, наеми, арендни вноски; за образуване и управление на целеви фондове, в т.ч. и в изпълнение на дарения;
11. взема решения за отчуждаване, бракуване или заменяне на движими вещи с по-доброкачествени;
12. взема решения за морално и материално стимулиране на чита-лищни членове и работещи в читалището;

 **(3) Настоятелството се свиква на заседание най-малко веднъж на два месеца, работи в условия на публичност, откритост и взема решения с мнозинство повече от половината на членовете си.**

 **Чл. 25. (1)** Председателят на НЧ „Развитие 1874” е член на настоятел-ството, и се избира от общото събрание за срок от 3 години.

1. Председателят:

 **1.** организира дейността на НЧ „Развитие 1874” съобразно закона, устава и решенията на общото събрание;

 **2.** представлява НЧ „Развитие 1874”;

 **3.** свиква и ръководи заседанията на настоятелството и председа-телства общото събрание;

 **4.** отчита дейността си пред настоятелството;

 5. ежегодно в срок до 10 ноември представя на кмета предложения за дейността на НЧ „Развитие 1874” през следващата година;

 6. ежегодно в срок да 31 март представя пред кмета на общината и общински съвет доклад за осъществените читалищни дейности на база приета програма и сключен договор и за изразходваните от бюджета средства;

 7. Сключва и прекратява трудовите договори със служителите съобразно бюджета на НЧ „Развитие 1874” и въз основа решение на настоятелството.

 8. работи на обществени начала, на договорни начала съгласно Закона за задълженията и договорите или на щат при възможност.

 **Чл. 26.** Секретарят на НЧ „Развитие 1874”:

 **1.** организира изпълнението на решенията на настоятелството, вклю-чително решенията за изпълнението на  бюджета;

 **2.** организира текущата основна и допълнителна дейност;

 **3.** отговаря за работата на щатния и хонорувания персонал;

 4. представлява читалището заедно и поотделно с председателя;

 5. се избира и назначава с решение на настоятелството и участва в заседанията на настоятелството без право на глас.

 6. не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на НЧ „Развитие 1874”.

 **Чл. 27. (1)** Проверителната комисия се състои най-малко от трима членове, избрани за срок от три години. **Тя сама си избира председател и определя реда на своята работа.**

 **(2)** Членовете на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или секретаря по права линия, съпрузи, братя, сестри и роднини по сватовство от първа степен.

 **(3)** Проверителната комисия осъществява контрол върху дейността на настоятелството, председателя и секретаря на НЧ „Развитие 1874” по спазване закона, устава и решенията на общото събрание.

 **(4)** При констатирани нарушения проверителната комисия уведомява общото събрание на НЧ „Развитие 1874”, а при данни за извършено престъпление – и органите на прокуратурата.

 **(5)** Комисията взема решение с мнозинство повече от половината от членовете си.

**Чл. 28.** Не могат да бъдат избирани за членове на настоятелството и на проверителната комисия, и за секретари лица, които са осъждани на лишаване от свобода за умишлени престъпления от общ характер.

**Чл. 29.** Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и установяване на конфликт на интереси. Декларациите се обявяват на интернет страницата на НЧ „Развитие 1874”.

 **Чл. 30.** Когато поради смърт, трайна физическа невъзможност или подаване на оставка председателят на НЧ „Развитие 1874” престане да изпълнява задълженията си или когато поради същите причини отпаднат повече от половината от членовете на настоятелството или на проверителната комисия, в срок от два месеца общото събрание избира нов председател или попълва състава на съответния орган.

**ГЛАВА ПЕТА**

**ИМУЩЕСТВО И ФИНАНСИРАНЕ**

 **Чл. 31.** Имуществото на НЧ „Развитие 1874” се състои от право на собственост и от други вещни права, вземания, ценни книжа, други права и задължения.

 **Чл. 32.** НЧ „Развитие 1874” набира средства от следните източници:

 **1.** членски внос;

 **2.** културно-просветна и информационна дейност;

 **3.** субсидия от държавния и общински бюджети;

 **4.** наеми от движимо и недвижимо имущество;

 **5.** дарения и завещания;

 **6.** други приходи.

 **Чл. 33.** Читалището не може да отчуждава недвижими вещи и да учре-дява ипотека върху тях.

 **Чл. 34.** Движими вещи могат да бъдат отчуждавани, залагани, бракувани или заменяни с по-доброкачествени само по решение на настоятелството.

 **Чл. 35. (1)** Читалищното настоятелство изготвя годишен отчет за приходите и разходите, който се приема от общото събрание.

 **(2)** Отчетът за изразходваните от бюджета средства се представя в общината.

 **Чл. 36.** Счетоводната и друга отчетност се води в съответствие с действащите нормативни актове.

**ГЛАВА ШЕСТА**

**ПРЕКРАТЯВАНЕ**

 **Чл. 37.** НЧ „Развитие 1874” може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако :

1. дейността му противоречи на закона, устава и добрите нрави;
2. имуществото му не се използва според целите и предмета на дейността на НЧ „Развитие 1874”.;
3. е налице трайна невъзможност НЧ „Развитие 1874” да действа или не развива дейност за период от две години;
4. не е учредено по законния ред;
5. е обявено в несъстоятелност.

**ГЛАВА СЕДМА**

**АДМИНИСТРАТИВНОНАКАЗАТЕЛНИ РАЗПОРЕДБИ**

 **Чл. 38.** Председателят и секретарят на НЧ „Развитие 1874”**,** предоставили имущество в нарушение на ЗНЧ, се наказват с глоба в размер определен от същия закон и с лишаване от право да заемат изборна длъжност в читалището в срок от 5 години.

 **Чл. 39.** Ако не заяви вписване в регистъра на читалищата в срока определен от ЗНЧ, председателят се наказва с глоба по същия закон.

 **Чл. 40.** При не представяне доклад за изпълнението на читалищните дейности в срока посочен в ЗНЧ, председателят се наказва с глоба по същия закон.

**ГЛАВА ОСМА**

**ЗАКЛЮЧИТЕЛНИ РАЗПОРЕДБИ**

 **§ 1.** **За всички неуредени в този Устав решения се прилага Закона за народните читалища, Закона за юридическите лица с нестопанска цел и действащите актове.**

 **§ 2.** Този Устав е приет от 104 члена на извънредно общо събрание на читалището, състояло се на 26.05.2011г. в съответствие със Закон за народните читалища и неговите изменения и допълнения, обнародвани в ДВ.

**гр. Велики Преслав
26 май 2011 г.**